Poštovani članovi Senata,

Kao što je uvodno rečeno, Nacrt prijedloga Zakona o znanstvenoj djelatnosti i visokom obrazovanju (dalje u tekstu: Nacrt) izradilo je Povjerenstvo za razvoj i institucionalno uređenje sustava znanosti i visokog obrazovanja (dalje u tekstu: Povjerenstvo) koje ste imenovali na vašoj 11. sjednici 25. svibnja 2018. godine. Moram istaknuti da je u radu ovog Povjerenstva postignut iznimno visok nivo suglasja i da je Nacrt koji je pred vama usuglašen konsenzualno, uz određene primjedbe pojedinih članova Povjerenstva na neke od odredbi, koje su u najvećoj mjeri usuglašene. Istaknuo bih, budući da to smatram važnim, da je po prvi puta, koliko ja pratim zakonodavnu aktivnost glede znanosti i visokog obrazovanja, u zakonskom tekstu, nadam se adekvatno, prepoznat posebni status umjetničkog područja.

Polazna točka pri izradi ovog Nacrta bio je Zakon o znanstvenoj djelatnosti i visokom obrazovanju iz 2003. godine u njegovoj integralnoj verziji, prije svih izmjena i dopuna koje su ga pratile. Prateći sve probleme u sustavu koji su nastali u posljednjih 15 godina, Povjerenstvo je pokušalo, i nadam se, uspjelo, adresirati sve neuralgične točke i adekvatno ih urediti. Nacrt pred vama sigurno nije najbolji mogući, a niti konačan tekst, ali je Povjerenstvo svoju zadaću napravilo u dobroj vjeri i najbolje što je moglo u danim okolnostima.

Dopustite mi, sada, da prijeđem na sam Nacrt i predstavim vam one točke za koje smatram da su važne i koje unose promjene u sustav znanosti i visokog obrazovanja.

Ponajprije, u Nacrt je, uz određene izmjene, ugrađen tekst Zakona o osiguravanju kvalitete koji je pripremilo Nacionalno vijeće za znanost, visoko obrazovanje i tehnološki razvoj, a radi se o protuprijedlogu Nacionalnog vijeća prijedlogu kojega je pripremilo nadležno ministarstvo. Povjerenstvo je pripremajući Nacrt procijenilo dvije stvari: prvo, područje osiguravanja kvalitete je jedno od temeljnih pitanja za sustav znanosti i visokog obrazovanja te je prirodno da to područje bude uređeno temeljnim zakonom – ZZDVO-om; i drugo: tekst ZOK-a koji je pripremilo Nacionalno vijeće kvalitetan je i kompatibilan s pogledom Povjerenstva na razvoj i smjer kojim bi sustav znanosti i visokog obrazovanja trebao ići. Smatram da je na ovaj način moguće postići bitno koherentniji zakonodavni okvir koji bi regulirao sustav znanosti i visokog obrazovanja i da je to jedna od bitnih novina koje će unaprijediti naš sustav. U tu svrhu, druga glava Nacrta uređuje unutarnji i vanjski sustav osiguravanja i unapređivanja kvalitete, inicijalnu akreditaciju i uvjete za akreditaciju, reakreditaciju, vanjsko vrednovanje unutarnjeg sustava osiguravanja i unapređivanja kvalitete, tematsko vrednovanje itd., kao i položaj i status Agencije za znanost i visoko obrazovanje koju također želimo ojačati.

Drugo, smatrali smo potrebnim, a što je danas i nomotehnički uobičajeno, u početnim odredbama Nacrta definirati određene ključne pojmove, pa su tako, primjerice, definirana dva tipa sveučilišta – funkcionalno integrirano sveučilište kao sveučilište koje je ustrojilo sastavnice s pravnom osobnošću i institucionalno integrirano sveučilište kao sveučilište koje nije ustrojilo sastavnice s pravnom osobnošću; definirana su razna tijela u sustavu (Rektorski zbor, Nacionalno vijeće, novo tijelo Vijeće javnih znanstvenih instituta itd.).

Smatrali smo nužnim posebno istaknuti, u zasebnom članku, autonomiju sveučilišta koje mora biti, sve dok djeluje sukladno zakonu, slobodno od svih vanjskih utjecaja, a autonomija treba obuhvaćati: uređenje unutarnjeg ustroja, izbor nastavnika i suradnika te odlučivanje o njihovim statusnim pravima, utvrđivanje obrazovnih, znanstvenih, umjetničkih i stručnih programa, financijsku autonomiju u skladu s Nacrtom, a posebno u pogledu trošenja sredstava iz vlastitih prihoda i ostalih izvanproračunskih prihoda, odlučivanje o prihvaćanju projekata i međunarodnoj suradnji te ostale oblike autonomije, sukladno Nacrtu. Posebno je istaknuta i odgovornost akademske zajednice prema društvenoj zajednici, te je propisano da akademska zajednica odgovara za zakonit i transparentan rad te je dužna svoj rad otvoriti javnosti. Pojačali smo obvezu poštivanja etičkih postulata propisivanjem obveze donošenja etičkih kodeksa kojima se štiti znanstvena istina, istraživačka nepristranost, izvornost znanstvenog istraživanja i objave rezultata znanstvenog rada, zaštita od svih oblika ugroze znanstvenog poštenja, neovlaštenog prisvajanja tuđeg intelektualnog vlasništva i rezultata istraživanja, a koji moraju biti usklađeni s etičkim kodeksom Odbora za etiku Hrvatskog sabora.

Mislim da treba spomenuti i poticanje troškovne učinkovitosti, pa je tako propisano da se mogu ustrojavati zajedničke službe u cilju racionalizacije poslovanja, a posebno računovodstvo, kadrovska služba i služba za javnu nabavu.

Jedno od temeljnih pitanja koja smo željeli riješiti je status i ovlasti Nacionalnog vijeća. Smatrali smo da se radi o najvišem, krovnom nacionalnom tijelu u čijim rukama mora biti briga za razvitak i kvalitetu cjelokupne znanstvene djelatnosti i sustava znanosti, visokog obrazovanja i tehnološkog razvoja u RH. U tu smo svrhu predložili nekoliko znatnih i, prema našem sudu, značajnih izmjena u odnosu na dosadašnje zakonodavno uređenje.

Ponajprije, predložili smo proširenje ovlasti Nacionalnog vijeća na način da, primjerice, ono imenuje članove upravnih vijeća Hrvatske zaklade za znanost i Agencije za znanost i visoko obrazovanje te druga tijela – savjet Hrvatskog istraživačkog prostora, Hrvatski strateški forum istraživačkih infrastruktura, Vijeće za tehnologiju i inovacije. Iz njegove nadležnosti izmaknuli smo kriterije za produženje rada nakon 67 godina života, što smo predložili da bude u nadležnosti Rektorskog zbora i Vijeća javnih znanstvenih instituta na što Nacionalno vijeće daje suglasnost. Posebno smo pojačali ovlasti Nacionalnog vijeća glede proračuna u sustavu znanosti i njegovog planiranja. Promijenili smo sastav, koji je proširen na 21 člana, kao i način imenovanja. Članove Nacionalnog vijeća i dalje bi imenovao Hrvatski sabor, ali prema ključu na način da Rektorski zbor predlaže deset članova Nacionalnog vijeća, od kojih pet mora biti sa Sveučilišta u Zagrebu, Vijeće znanstvenih instituta predlaže pet članova Nacionalnog vijeća, od kojih dva moraju biti s instituta Ruđer Bošković, Vijeće veleučilišta i visokih škola predlaže tri člana Nacionalnog vijeća, Hrvatska gospodarska komora predlaže jednog člana Nacionalnog vijeća, Hrvatska udruga poslodavaca predlaže jednog člana Nacionalnog vijeća i Hrvatska akademija znanosti i umjetnosti predlaže jednog člana Nacionalnog vijeća.

Još je jedno tijelo kojemu Nacrt predviđa proširenje ovlasti, a to je Rektorski zbor. Prema Nacrtu, Rektorski zbor imao bi sljedeće ovlasti: propisivao bi, pravilnikom koji se objavljuje u „Narodnim novinama“, nužne uvjete za ocjenu nastavne i stručne djelatnosti u postupku izbora na znanstveno-nastavna, umjetničko-nastavna i nastavna zvanja odnosno radna mjesta, zatim, pravilnikom koji se objavljuje u „Narodnim novinama“, nužne uvjete za reizbor na znanstveno-nastavna, umjetničko-nastavna i nastavna zvanja odnosno radna mjesta, potom, pravilnikom koji se objavljuje u „Narodnim novinama“, kriterije za sklapanje ugovora na određeno vrijeme nakon navršavanja 67 godina života, predlagao bi članove područnih znanstvenih i umjetničkih vijeća i matičnih odbora, članove Savjeta za financiranje znanstvene djelatnosti i visokog obrazovanja, razmatrao bi problematiku rada i razvoja sveučilišta i o tome donosio preporuke i mišljenja, davao bi prethodno mišljenje na propise koji se odnose na sustav visokog obrazovanja te obavljao druge poslove predviđene Nacrtom i poslove koje mu povjere sveučilišta.

Glede sustava znanstvene djelatnosti, kao novosti treba istaknuti propisivanje obveze objavljivanja određenih informacija (statuta i drugih općih akata, uređenja unutarnjeg ustroja, informacija o upravljačkim tijelima i njihovom sastavu te etičkog kodeksa), kao i preciziranje da se i na znanstvene organizacije primjenjuju propisi o pravu na pristup informacijama. Glede znanstvenih instituta, povećan je minimalni broj članova upravnog vijeća instituta s tri na pet te su precizirane ovlasti ravnatelja instituta, kojemu je mandat produžen na pet godina. Posebno je propisano da ravnatelj ima pravo povratka na prijašnje radno mjesto na znanstvenom institutu ili visokom učilištu, za što mora podnijeti zahtjev u roku od 30 dana od dana prestanka mandata.

Kao novost u ovom dijelu Nacrta ističe se predviđanje novog tijela u sustavu znanosti – Vijeća javnih znanstvenih instituta. Radi se o tijelu koje bi činili čine ravnatelji svih javnih znanstvenih instituta u Republici Hrvatskoj. Ovo bi tijelo bilo pandan Rektorskom zboru i imalo bi sljedeće ovlasti: propisivalo bi, pravilnikom koji se objavljuje u „Narodnim novinama“, kriterije izvrsnosti za sklapanje ugovora o radu sa znanstvenicima u javnim znanstvenim institutima nakon 67 godina života uz prethodnu suglasnost Nacionalnog vijeća, potom, pravilnikom koji se objavljuje u „Narodnim novinama“, minimalne uvjete za reizbor na znanstveno radno mjesto, razmatralo bi problematiku rada i razvoja javnih znanstvenih instituta i o tome donosi preporuke i mišljenja, odlučivalo bi o zadovoljenju kriterija kriterije izvrsnosti za sklapanje ugovora o radu sa znanstvenicima u javnim znanstvenim institutima nakon 67 godina te propisivalo uvjete za ravnatelje javnih znanstvenih instituta uz suglasnost Nacionalnog vijeća.

Jedna od novosti je svakako ukidanje Upisnika znanstvenika te se predlaže propisati da su znanstvenici osobe koje se bave znanstvenom djelatnošću, što uključuje i studente na sveučilišnim poslijediplomskim (doktorskim) studijima. Nismo se odlučili za promjene u sustavu znanstvenih zvanja, ali smo bitno promijenili uvjete i način provedbe postupka izbora u znanstvena zvanja. Naime, uklonili smo niz pravno neodređenih pojmova iz teksta zakona i u osnovi ostavili Nacionalnom vijeću da u svom pravilniku utvrdi uvjete za izbor u pojedino znanstveno zvanje. Precizirali smo prijevremeni izbor u zvanja, kao i izravni izbor u znanstvena zvanja viša od znanstvenog suradnika za osobe koje dolaze iz inozemstva. Glede postupka izbora, jasno je propisano da sastavnice i sveučilišta provode dio postupka za koji su ovlašteni te daju mišljenje i prijedlog, a da konačan izbor provodi odgovarajući Matični odbor. Precizirani su te skraćeni rokovi, kao i posljedice za njihovo prekoračenje. Posebno ističem nešto drugačije i preciznije propisane slučajeve za oduzimanje zvanja odnosno potvrde umjetnike komponente glede povreda etičkih kodeksa gdje se predlaže da bi to bilo moguće u slučajevima propisanih povreda etičkih kodeksa znanstvenih organizacija, sveučilišta i sastavnica na kojima je prekršitelj zaposlen ili na kojoj je proveden dio postupka izbora u znanstveno zvanje, a koje su u vrijeme počinjenja bile propisane kao povrede.

Drugačije je propisan način izbora na znanstveno radno mjesto. Ponajprije, više se ne traži objava natječaja u dnevnom tisku da bi se izbjegli nepotrebni troškovi. Zatim, uvodi se obveza svih znanstvenih organizacija da donesu opći akt kojim će propisati kriterije za izbor između više pristupnika. Ti kriteriji su od velike važnosti jer skraćuju postupak u slučaju da se na natječaj javi osoba koja nema proveden izbor u znanstveno zvanje budući da će se postupak izbora takve osobe u zvanje provesti isključivo ukoliko je najbolji kandidat. Dodatno, kao prednost za izbor se uvodi doktorsko ili poslijedoktorsko usavršavanje u trajanju od najmanje šest mjeseci u inozemstvu. Velika novost je uvođenje pravne zaštite protiv odluke o izboru pristupnika na znanstveno radno mjesto pred nadležnim sudom za radne sporove. Detaljnije se uređuje i prijevremeno napredovanje (izbor na više znanstveno radno mjesto nakon tri godine). Prilikom sklapanja ugovora o radu propisuje se obveza izbora na više radno mjesto s mogućnošću provođenja jednog reizbora. Ukoliko se i nakon reizbora osoba ne izabere na više radno mjesto, prestaje joj ugovor o radu ili ako u postupku reizbora znanstveno vijeće javnog znanstvenog instituta ne prihvati pozitivno izvješće stručnog povjerenstva ili prihvati negativno izvješće o radu. Sukladno općim trendovima, rok za odlazak u mirovinu pomiče se na 67 godina, odnosno znanstveniku u javnom znanstvenom institutu istekom kalendarske godine u kojoj je navršio 67 godina života prestaje ugovor o radu zbog odlaska u mirovinu. Od ovog pravila postoje dvije iznimke – ukoliko za znanstvenikom postoji potreba, što utvrđuje ravnatelj i pristupnik zadovoljava kriterije izvrsnosti, što utvrđuje Vijeće javnih znanstvenih instituta, uz pribavljeno mišljenje znanstvenog vijeća javnog znanstvenog instituta. Treba naglasiti da mogućnost produženja na teret državnog proračuna postoji samo za osobe u najvišem zvanju i na maksimalno tri godine. Druga iznimka se odnosi na situaciju ukoliko su sredstva za plaću osigurana iz namjenskih sredstava za znanstvene ili stručne projekte, ili iz vlastitih sredstava,

Ispravlja se pomalo nevjerojatna situacija da nije propisano da za vrijeme bolovanja dužih od tri mjeseca, služenja vojne obveze ili korištenje roditeljskog dopusta, rokovi za izbor odnosno reizbor na znanstvena radna mjesta i znanstveno-nastavna zvanja te suradnička zvanja i odgovarajuća radna mjesta ne teku, odnosno da se osobama zaposlenima u suradničkim zvanjima produžuje ugovor o radu na određeno vrijeme za onoliko vremena koliko je trajao neki od navedenih razloga. Navedeno vrijedi i za sustav visokog obrazovanja.

U sustavu visokog obrazovanja uvele bi se slične promjene glede sustava napredovanja, produženja radnog odnosa kao i u sustavu znanosti, što ću dalje elaborirati. Međutim, ponajprije treba naglasiti određene, prema našem mišljenju značajne, promjene u organizacijskom pogledu glede visokih učilišta. Ponajprije, propisalo bi se da nije dopušteno osnivanje novih sveučilišta nastalih izdvajanjem iz postojećeg sveučilišta bez dvotrećinske suglasnosti senata sveučilišta iz kojeg bi se novo sveučilište izdvojilo. Osim toga, propisalo bi se i da su visoke škole ili veleučilišta koje osnivaju županije, gradovi i općine javna visoka učilišta, što danas nije slučaj. Glede sveučilišta, propisalo bi se, za razliku od današnjeg uređenja, da sveučilište provodi sveučilišne studije u najmanje tri znanstvena i/ili umjetnička područja (danas je propisano dva). Propisalo bi se da se mandat rektora produžuje na pet godina te se detaljnije propisuju posebne ovlasti rektora, odnosno mogućnost rektora da obustavi odluke sastavnica ili suspendira čelnike sastavnica odnosno osobe koje pomažu čelniku i imenuje vršitelja dužnosti, ali uz propisivanje mehanizama kojima se osigurava da rektor ne može zloupotrijebiti svoje ovlasti. Budući da to pitanje danas nije riješeno, Povjerenstvo je stava da se mora propisati kakav učinak ima navršenje dobi za mirovinu na mandat rektora te je procijenilo da treba propisati da se mandat može odraditi do kraja, unatoč činjenici da je tijekom mandata rektor navršio zakonsku dob za odlazak u mirovinu (navedeno vrijedi i za dekane).

Propisalo bi se, dalje, da je senat sastavljen primarno od dekana sastavnica kod funkcionalno integriranih sveučilišta odnosno čelnika organizacijskih jedinica kod institucionalno integriranih sveučilišta, osim kada je drugačije propisano statutom sveučilišta, kada se senat bira sukladno statutu Sveučilišta. Ovo znači da svako sveučilište može odlučiti kakav sastav senata želi. Proširio bi se sastav i ovlasti Sveučilišnog savjeta koji bi imao do dvadeset članova koje imenuje senat (polovicu), osnivač, županija i HGK, i koji bi sudjelovao u pokretanju studijskih programa i institucija (inicijalnoj akreditaciji) i nastavku njihovog rada (reakreditaciji) donoseći Stratešku procjenu o društvenoj relevantnosti i potrebama tržišta rada (dalje u tekstu Strateška procjena). Strateška procjena je obavezno prethodno mišljenje koje senat ili njegova sastavnica trebaju pribaviti pri pokretanju novog studijskog programa (inicijalna akreditacija) i procjeni društvenih i potreba tržišta rada za nastavak rada institucije i obrazovanih programa. Dodatno, Sveučilišni savjet bi mogao imati svoja radna tijela koja bi se osnivala sukladno potrebama sveučilišta.

Glede sastavnica, predlažu se promjene glede mandata dekana koji bi bio ne kraći od tri, a ne duži od pet godina, s jednom mogućnosti ponavljanja, a uvodi se i mogućnost da dekanu u financijskom poslovanju pomaže financijski direktor visokog učilišta.

U svrhu jačanja znanstvene komponente na sveučilištima, predlaže se mogućnost osnivanja sveučilišnih znanstveno-inovacijskih instituta koji bi bili sastavnica sveučilišta koja se osniva radi obavljanja znanstvene djelatnosti u jednom ili više srodnih znanstvenih polja s temeljnom zadaćom poticanja znanstveno-istraživačke preobrazbe i snažnijeg povezivanja procesa visokog obrazovanja s potrebama društva i gospodarstva. Oni bi trebali organizirati i provoditi znanstvena istraživanja i obavljati druge znanstveno-istraživačke zadaće financirajući ih iz sredstava europskih i međunarodnih fondova, kompetitivnih i drugih projekata Hrvatske zaklade za znanost, suradnje s hrvatskim i inozemnim društvenim i gospodarskim subjektima te iz drugih izvan proračunskih izvora.

Smatramo važnim povezivanje prakse, znanosti, umjetnosti i visokog obrazovanja te se u tu svrhu propisuje da se mogu osnovati organizacije ili svoje unutarnje organizacijske cjeline u kojima se obavlja djelatnost kojom se povezuje praksa, znanost, umjetnost i visoko obrazovanje i u čijem radu mogu sudjelovati i studenti, a dobit ostvarena obavljanjem takvih poslova koristila bi se isključivo za unapređenje rada sveučilišta, odnosno njegovih sastavnica. Dodatno, nužno je komercijalizirati znanstvena istraživanja, pa bi se propisalo da visoka učilišta mogu samostalno i zajedno s partnerima iz gospodarstva i javnog sektora, privatnim poduzetnicima i društvenim institucijama, osnivati centre transfera tehnologije, inovacija i drugih oblika komercijalizacije znanstvenih istraživanja. Ti centri bi, primjerice, poticali i stručno podupirali spin-out, spin-off i start-up projekte, tvrtke i centre kompetencije koji stvaraju i primjenjuju inovacije, i kojima se povezuju praksa, znanost, umjetnost i visoko obrazovanje u svim područjima.

U današnjem svijetu nužno je ostvariti međunarodnu suradnju i mobilnost. U tu svrhu u Nacrtu se predviđa osnivanje centara za međunarodnu suradnju i mobilnost u svrhu internacionalizacije hrvatskog sustava znanosti i visokog obrazovanja i unapređenja njegove međunarodne konkurentnosti. Ti bi centri posebno poticali više-jezično izvođenje obrazovnih programa na hrvatskom i svjetskim jezicima, osobito inozemno osposobljavanje hrvatskih nastavnika za izvođenje programa na drugim jezicima kao oblika odlazne mobilnosti itd.

Kako je nužno ostvariti i ojačati ulogu sveučilišta i sastavnica u cjeloživotnom učenju, Nacrtom se predviđa da visoka učilišta mogu osnivati centre za cjeloživotno obrazovanje i stručnu praksu studenata. Njihova bi zadaća bila programiranje i organizacija različitih oblika obrazovanja i dodatnog/novog osposobljavanja stručnjaka kojima se prati i usavršava razvoj pojedinih struka u skladu s razvojem znanosti i tehnološkim napretkom. Organizirali bi seminare, kolokvije, radionice, tečajeve, tribine, konferencije i druge oblike osposobljavanja i dopunskog obrazovanja.

Glede statusnih prava osoba u znanstveno-nastavnim zvanjima, Nacrtom se predlažu slična rješenja kao i za osobe u znanstvenim organizacijama. Ponajprije, uvodi se kao pravilo da je pri izboru u znanstveno-nastavno zvanje docenta prednost pri izboru doktorsko ili poslijedoktorsko usavršavanje u trajanju od najmanje šest mjeseci na drugoj instituciji. Ostaje se na petogodišnjim razdobljima koja osoba mora provesti u nekom znanstveno-nastavnom zvanju odnosno radnom mjestu, ali se preciznije propisuje kada se može provesti prijevremeni izbor. Posebno se propisuju uvjeti za izbor u umjetničko-nastavna zvanja i odgovarajuća radna mjesta. Kao i za znanstvene organizacije briše se obveza objave javnog natječaja u dnevnom tisku i propisuje se jasno tko provodi izbore u znanstveno-nastavna i umjetničko-nastavna zvanja i odgovarajuća radna mjesta: sveučilište kod institucionalno integriranih sveučilišta, a sastavnica sveučilišta kod funkcionalno integriranih sveučilišta. Odluku o raspisivanju javnog natječaja donosi sveučilište kod institucionalno integriranih sveučilišta odnosno sastavnica sveučilišta kod sveučilišta koja su funkcionalno integrirana, uz prethodnu suglasnost sveučilišta, u skladu sa statutom sveučilišta i statutom sastavnice. Uvodi se obveza donošenja kriterija za izbor između više kandidata, a izbor u znanstvena zvanja provodio bi se u postupku izbora u znanstveno-nastavna i umjetničko-nastavna zvanja te odgovarajuća radna mjesta samo ukoliko bi pristupnik koji nema proveden taj izbor bio najbolji kandidat prema kriterijima koje bi odredilo visoko učilište. Svaki zaposlenik izabran na znanstveno-nastavno radno mjesto ima pravo na jedan reizbor na isto znanstveno-nastavno radno mjesto, odnosno može ukupno provesti najviše deset godina u istom nastavno-znanstvenom zvanju i radnom mjestu, osim u zvanju i na rednom mjestu redovitog profesora u trajnom zvanju za koje nema ponovnog izbora odnosno reizbora. Ako se zaposlenik ne javi na javni natječaj za napredovanje, a ne bude reizabran u isto zvanje ili ne bude izabran zbog neispunjenja uvjeta, pokrenut će se postupak otkaza ugovora uvjetovan skrivljenim ponašanjem radnika, bez obveze ponude drugoga odgovarajućeg radnog mjesta.

Nacrtom se uklanja jedan od najvećih problema sustava visokog obrazovanja, a to je nepostojanje minimalnih uvjeta za reizbor koje nije, iako je to bilo dužno, donijelo Nacionalno vijeće. Nacrtom se predviđa da tu ovlast preuzme Rektorski zbor koji bi određivao oblik izvješća o reizboru, kao i minimalne uvjete radnih obveza zaposlenika.

Kao i kod znanstvenih organizacija, dob za odlazak u mirovinu pomiče se na 67 godina, uz identične iznimke – ako su sredstva za plaću osigurana iz namjenskih sredstava za znanstvene ili stručne projekte, ili iz vlastitih sredstava, odnosno ukoliko postoji potreba, koju utvrđuje čelnik, i kandidat zadovoljava kriterije izvrsnosti koje donosi Rektorski zbor, a što utvrđuje stručno vijeće uz pribavljeno mišljenje senata odnosno njegovog odgovarajućeg područnog vijeća.

Za suradnike, o kojima ovisi budućnost sveučilišta posebno se preciziraju uvjeti za izbor. Tako se predviđa da bi se posebno uzimalo u obzir: za asistenta: prosjek ocjena, duljina studija, ostvareni posebni uspjesi na studiju (dekanova nagrada, rektorova nagrada i sl.), objavljeni znanstveni i stručni radovi, a za poslijedoktoranda: prosjek ocjena na poslijediplomskom studiju, duljina studija, broj objavljenih znanstvenih i stručnih radova, sudjelovanje na znanstvenim projektima. Dodatno, izbor mora biti obrazložen na način da se utvrdi zadovoljenje navedenih kriterija. Osim toga, kao novost se predviđa da svaki asistent i poslijedoktorand koji tu obvezu nije izvršio kao asistent treba završiti pedagoško osposobljavanje.

Kako bi sustav znanosti i obrazovanja mogao ostvariti potrebne iskorake, nužno je njegovo kvalitetno financiranje. U tu svrhu se Nacrtom predviđa drugačiji način financiranja sustava nego je to sada slučaj. Ponajprije, definiraju se vlastiti prihodi kao: ostvareni na tržištu od školarina, istraživačkih, umjetničkih i stručnih projekata, elaborata, ekspertiza, nakladničke i drugih djelatnosti. Samo sredstva koja dolaze od osnivača, državnog proračuna i proračuna županija, općina i gradova predstavljala bi dio proračunskih sredstava MZO-a i ulazila bi u državnu riznicu. Sredstva ostvarena na drugi način ne ulaze u proračunska sredstva ministarstva nadležnog za visoko obrazovanje i znanost odnosno u državni proračun i državnu riznicu. Smatramo da Nacionalno vijeće mora imati ključnu ulogu u planiranju i raspodjeli proračuna za sustav znanosti i visokog obrazovanja pa se predlaže da ono utvrdi utvrđuje kriterije za raspodjelu proračunskih sredstava što uključuje i kriterije za znanstvenu djelatnost i visoko obrazovanje, na temelju prijedloga Savjeta za financiranje znanstvene djelatnosti i visokog obrazovanja. Sredstva za razvoj sustava znanosti i visokog obrazovanja znanstvene, umjetničke i istraživačke projekte i programe, znanstvenu, umjetničku i istraživačku infrastrukturu i opremu, znanstveno izdavaštvo, znanstvene konferencije te znanstvene i znanstveno stručne udruge raspoređuje ministar na temelju javnog poziva i na njemu temeljenog prijedloga Nacionalnog vijeća.

Poštovani članovi Senata, zahvaljujem vam na pažnji i vremenu.